Polisielede saam met vermeende veediewe aangekeer(Foto: SAPD/Facebook) Twee polisiebeamptes van Winterton-polisie in KwaZulu-Natal het Woensdag saam met twee vermeende veediewe die hof verskyn op aanklag van veediefstal. “Die Estcourt-veediefstaleenheid en ŉ privaat sekuriteitsmaatskappy het Maandag omstreeks 13:00 ŉ operasie geloods in die Winterton-gebied,” sê kapt. Nqobile Gwala, woordvoerder van die polisie. Die polisie het inligting ontvang oor skape wat tussen 1 en 12 Desember vanjaar op ŉ plaas in Winterton gesteel is. Twee manlike verdagtes, ŉ 16-jarige en Xolani Mazibuko (29), is ondervra oor die gesteelde vee. Die ondersoek het beamptes gelei na ŉ huis van ŉ polisiebeampte, konst. Nkosinathi Ngubane (31). Hy is ook ondervra. Die span het daarna na die huis van konst. Mlungisi Mshengu (37) gegaan waar drie gesteelde skape in ŉ hoenderhok gevind is. Die skape is positief uitgeken deur die wettige eienaar. “Die twee polisiebeamptes, van Winterton-polisie, is saam met die minderjarige en Mazibuko in hegtenis geneem. Hulle het Woensdag in die hof verskyn en is vrygelaat op borgtog van R2 000. Die saak is tot 20 Januarie 2022 uitgestel.” Gwala sê geen steen sal onaangeraak gelaat word wanneer misdaad gepleeg word nie. “Ons sal nie duld dat polisiebeamptes, wat by kriminele oortredings betrokke is, agter ŉ polisieskild wegkruip nie.”